12. schôdza NR SR - 10. deň - A. dopoludnia
Dátum: 2024-05-02
Poslanec: Dvořák, Oskar (PS)
Druh vystúpenia: Vystúpenie v rozprave

42. Dobré ráno. Ďakujem za slovo, pán predsedajúci. Ja by som trošku, ja teda ďakujem pani ministerke, že prišla do parlamentu diskutovať. Tú príležitosť sme teda nemali doteraz pri viacerých zákonoch, čiže ja by som to rovno aj využil na takú, možno aj niekoľko otázok, ktoré k tomuto zákonu mám. Ale zároveň poviem, aj čo sa mi na tomto zákone nepáči, keďže pani ministerka nebola pri rokovaní o skrátenom legislatívnom konaní, tak to by som tu chcel naozaj spomenúť. Tento zákon prerokúvame v skrátenom legislatívnom konaní. Rozprava už k nemu prebehla. Mne prekáža ten legislatívny proces, ktorý sa tu deje, že ak sa nám niečo dostane väčšinou do parlamentu, čo sa týka zdravotníctva, tak väčšinou to ide v skrátenom legislatívnom konaní alebo dostávajú sa nám tu tzv. povinná, povinná legislatíva, ktoré sú väčšinou transpozície európskych smerníc, ktoré musíme dostať do našej legislatívy a následne sme svedkami toho, čo všetko sa k tomu dokáže prílepkovať. Zároveň by som chcel tuto ukázať a povedať na tomto mieste, že to, že niečo znamená, že nejaké, nejaké opatrenie máme európske a že ho musíme dostať do slovenskej legislatívy, to neznamená, že to musí ísť automaticky v skrátenom legislatívnom konaní. To je prípad aj toho, ja som to tu hovoril v tom skrátenom legislatívnom konaní v tej rozprave. Potom sme svedkami toho, že zisťujeme neskôr, že čo v tej legislatíve je pokazené, čo by sa mohlo vylepšiť, zisťujeme, že rôzne záujmové združenia chcú diskutovať, nemajú na to možnosť. Toto bol prípad aj tohto skráteného legislatívneho konania. Hneď ako sa nám to dostalo do parlamentu minulý týždeň, ako to bolo urýchlene zaradené, dnes sme si napríklad my poslanci zo zdravotníckeho výboru našli v našich mailových schránkach napríklad pripomienky od Slovenskej lekárnickej komory, ktorá mala relevantné pripomienky k tomu, že oni sú predsa registračný nejaký orgán, oni tu overujú spôsobilosti, majú množstvo úloh, ktoré im štát zveruje. Teraz prenášame nejakú transpozíciu, kde ideme overovať štandardy, ideme overovať ovládanie štátneho jazyka, a oni sa právom domáhali diskusie o tom, že či by do tohto procesu nemali byť zahrnuté. Ja napríklad potom, a potom sme tu svedkami toho, že poslanci teda musia chodiť, stakeholderi musia prosiť poslancov, aby náhodou si teda, alebo ich prosia, aby si osvojili nejaké ich návrhy v druhom čítaní. Takto by ten legislatívny proces nemal fungovať, a preto chcem ukázať, že to, že máme nejakú transpozíciu, neznamená, že musí ísť v skrátenom legislatívnom konaní, pretože potom okracujeme o možnosť tie relevantné organizácie, ktoré majú často relevantné pripomienky, aby sa k tomu mohli vyjadriť. Zároveň, to tým hlavným, tým hlavným dôvodom, prečo ideme teraz v skrátenom legislatívnom konaní, je práve táto transpozícia, čo som sa snažil ukázať, že, že by tak nemalo fungovať. Ale ten samotný zákon obsahuje množstvo viacerých opatrení, či už drobnejších, alebo, alebo technickejších, alebo ako ich chceme nazvať, to tiež poukazuje na to, že keď máme nejaký návrh zákona a máme už niečo, teda hovoríme, že niečo musí ísť v skrátenom legislatívnom konaní, neznamená to, že tam nahádžeme všetko, čo si myslíme, že na ministerstve máme pripravené, a nahádžeme to do toho zákona, tak rovno to teda spláchneme jedným skráteným legislatívnym konaním všetko. Potom výsledkom toho je to, že nám už teda prilietajú ďalšie pozmeňováky... (Prerušenie vystúpenia predsedajúcim.) Danko, Andrej, podpredseda NR SR Prosím, buďte v sále... Dvořák, Oskar poslanec NR SR Nám už, my sme potom svedkami toho, že nám už potom prilietajú ďalšie pozmeňovacie návrhy v poslaneckých schránkach, ktoré budeme prerokúvať na výbore, my už teraz vieme, že budeme tu mať, budeme tu riešiť zase ordinačné hodiny, budeme tu riešiť sprevádzajúce osoby, budeme nejaké legislatívno-technické problémy toho zákona riešiť, mimochodom, ktoré pravdepodobne vznikajú tým, že akým tempom ideme, ako prijímame legislatívu, a budeme riešiť teda aj rezidentov. Odôvodnenie na to, prečo ideme teda aj s tými ostatnými opatreniami v skrátenom legislatívnom konaní, je to, že máme na Slovensku nedostatok personálu. No nedostatok personálu zdravotníckeho máme na Slovensku desiatky rokov. Máme problém so sestrami, máme problém s lekármi, s nižšími zdravotníckymi pozíciami, máme problém s pediatrami, máme množstvo problémov v personálnej politike na zdravotníctve, to znamená, že my by sme takouto logikou mohli odstrániť štandardné legislatívne konanie a mohli by sme ísť len v skrátenom legislatívnom konaní. A to ja zároveň hovorím s vedomím toho, že tam je viacero opatrení, za ktoré ja by som aj ministerku vedel pochváliť. Ja by som vedel povedať, že tam je viacero dobrých opatrení. Napríklad keď zavádzate, keď zavádzate spoluprácu s vyššími územnými celkami, že sa snažíte zbierať nejaké dáta, to sú všetko dobré opatrenia. Keď idete zlegálniť napríklad to, že ideme tu, ideme tu využívať teda študentov na lekárskych fakultách alebo na stredných zdravotníckych školách, aby legálne sa mohli teda zamestnávať, praxovať v nemocniciach, tak to sú dobré opatrenia. Ale ja si naozaj nemyslím, že, že toto je napríklad problém, ktorý sa tu zjavil z dňa na deň, že sme teda v stredu museli zaradiť skrátené legislatívne konanie a hneď to zaraďovať do parlamentu, zároveň tí študenti už dneska pracujú často ako sanitári v tých nemocniciach. To naozaj nie je vec, ktorá by tu bola svetoborná. Zároveň ja si... v tom odôvodnení tej legislatívy je napísané, že ideme riešiť teda akútny nedostatok personálu. Ja si myslím, že nikto tu nie sme takí naivní, aby sme si povedali, že tieto drobné opatrenia, ktoré som tu ja teraz povedal, nám vyriešia problém s nedostatkom personálu. Preto ja by som sa rovno aj spýtal pri tejto príležitosti pani ministerky, že keď ja si pozerám programové vyhlásenie vlády, tak ja tam vidím ambíciu zasahovať do toho vzdelávania nejak výraznejšie. Riešiť či už duálne vzdelávanie, riešiť osnovy, riešiť nejakým spôsobom možno, ja neviem, prekopať celkovo to vzdelávanie, že by naozaj ako keby že pomohlo tomuto problému, ktorý tu máme. A ja sa chcem naozaj úprimne spýtať, že či tá ambícia zasahovania teda do toho vzdelávacieho systému zdravotníckeho končí tu, alebo sa ešte dočkáme teda niečoho ďalšieho, či ministerstvo vôbec chystá nejakú legislatívu na to, či chystá nejaké väčšie opatrenia, pretože ak by sme mali skončiť len pri tomto, pretože tak sa ten legislatívny návrh tvári. Ideme skráteným legislatívnym konaním, pretože máme akútny nedostatok zdravotníckych pracovníkov. Takže ak by sme mali končiť tuto, toto nám situáciu naozaj nezachráni. Zároveň, ja keď si pozerám, je tam množstvo naozaj opatrení, vy ste mali v programovom vyhlásení vlády napísané, že máte ambíciu odpolitizovať tento rezort. Tak ja by som sa naozaj chcel spýtať, pred dvomi mesiacmi som tu mal poslanecký návrh. Poslanecký návrh, ktorý hovoril o tom, že rezidenti by sa mali zamestnávať teda aj v ambulanciách, že ambulancie by mali byť aj, mať možnosť zamestnávať rezidentov. Tento poslanecký návrh, môj poslanecký návrh, ste tu ako vládna koalícia odmietli. Ja ho dneska vidím zapracovaný v tejto legislatíve. Je to presne identický návrh, ktorý som tu ja mal pred dvomi mesiacmi. Hovoríte o odpolitizovaní toho rezortu, ja som zároveň teda, ešte keby ste, ešte keby ste aspoň zmietli ten môj návrh s tým, že neprešiel pripomienkovacím konaním, ale ten argument by nemohol platiť, pretože vy tiež obchádzate legisla... štandardný legislatívny proces a pripomienkové konanie. To znamená, že prakticky robíte úplne to isté aj procesne, aj obsahovo, čo som tu ja navrhoval. Akurát teda politikárčite aj napriek tomu, že tu máte uvedené, že chcete ten systém odpolitizovať, teda systém zdravotníctva. Ja zároveň teda ešte aj pripomeniem, skrátené legislatívne konanie, tomu by som sa chcel povenovať trošičku. My máme pravidlá skráteného legislatívneho konania. Pravidlá v skrátenom legislatívnom konaní hovoria jasné tri dôvody. Prvé sú, že nastanú nám veľké hospodárske škody. Druhé sú, že nám tu hrozí nejaké ľudskoprávne ohrozenie a že tu máme bezpečnostné ohrozenie. Ja keď sa na to pozerám hocijakým spôsobom, aj keď, aj keď prijmem tie argumenty, že naozaj máme problém, a ja si myslím, že áno, naozaj máme problém s personálom zdravotníckym, tak nemyslím si, že ani transpozícia je tak strašne urgentná, aby sme to obchádzali, pretože nám to potom vytvára tie problémy napríklad s tou Slovenskou lekárnickou komorou, ktoré tu vidíme. Zároveň si nemyslím, že ako sa to tu uvádza v tomto návrhu, že to, že budeme lepšie zdieľať dáta od vúcky, od vúciek, to že budeme spolupracovať s vúckami na rozdeľovaní alebo dávame nejaké možnosti, aby tí lekári si mohli vyberať, kde budú vo vúcke pôsobiť, nielen u jedného poskytovateľa. To, že umožníme teda rezidentom, aby pracovali v ambulanciách, to naozaj nevyrieši ten problém. Tak ja sa chcem naozaj spýtať aj, že ktoré z týchto ohrození, či hospodárske škody, alebo ľudskoprávne ohrozenie, alebo bezpečnostné ohrozenia, nám teda vytvárajú, aké ohrozenia, prečo, že čím ich adresujeme, ktoré z týchto, ktorý z týchto dôvodov tu vôbec aplikujeme. Lebo ja tu napríklad, keď čítam to samotné odôvodnenie, nevidím ani jeden z tých dôvodov. A to zároveň, naozaj som fanúšikom niektorých tých vecí, ktoré tu uvádzate, čiže na konci sa môže pravdepodobne stať, že keď, keď dostaneme dostatočné vysvetlenia či už na výbore, ja budem, samozrejme, rozoberať aj tie pozmeňovacie návrhy, ktoré prídu na výbore v druhom čítaní, keď dostaneme, my, my v tomto budeme relatívne konštruktívni, si myslím, alebo maximálne konštruktívni, ako budeme len vedieť, ak dostaneme dostatočné vysvetlenia, prečo toto musí ísť skráteným legislatívnym konaním, ak dostaneme vysvetlenia, aké sú vaše ďalšie plány, ako tým vzdelávaním chcete pohnúť, ako chcete naozaj stabilizovať situáciu so sestrami, či plánujete duálne vzdelávania, či plánujete meniť nejak naviazanie toho vzdelávania na prax, či plánujete špecializačné štúdia nejak trošku prekopať, uvoľňovať, či idete ľudskop... hovorili ste o stratégii na ľudské zdroje. Keď nám toto všetko ukážete a poviete nám, že aký je ten váš plán, ako toto do toho zapadá, prečo toto musí ísť práve skráteným legislatívnym konaním, tak ja vám viem povedať, že my budeme konštruktívni a vieme sa k tomu postaviť aj tak, že niektoré tieto zmeny vieme podporiť. Ja už teraz viem napríklad, bolo by veľmi pokrytecké, aby som, ak by sme nepodporili napríklad zmeny, ktoré ste vy sama prebrali do tejto legislatívy, čo sa týka tých samotných rezidentov. Čiže moje otázky na záver, ja by som bol veľmi rád, ak by som teda počul dôvody toho skráteného legislatívneho konania. Niežeby som teda obsahovo nesúhlasil, ale môže, je to, je to problém, že sa viacerí tí stakeholderi v našom zdravotníctve nevedeli k týmto veciam vyjadriť. Aký je ten váš plán do budúcnosti, čo môžeme teda očakávať v tom samotnom vzdelaní? Ďakujem veľmi pekne za pozornosť.